Praski měr (1635)

Praski měr dnja 30. meje 1635 bě w Třicećilětnej wójnje zrěčenje mjez kejžorom Ferdinandom II., katolskej ligu a bayerskim kurwjerchom Maksimilianom I. na jednej stronje a na tamnym boku sakskim protestantiskim kurwjerchom Janom Jurjom I., zastupjerjom protestantiskich mócnarskich stawow. Zrěčenje mjez woběmaj stronomaj měło mjeztym 17 lět trajacu wójnu skónčić a měješe dale sahacy zaměr, zóldnarjow cuzeju mocow Šwedskeje a Francoskeje z mócnarstwoweho wobłuka wućěrić.

Tute zrěčenje pak njeje k powšitkownemu kóncej rozestajenjow w Swjatym romskim mócnarstwje wjedło. Francoska a Šwedskej wjedźeštej wójnu dale, kaž w mócnarstwowym wobłuku přećiwo kejžorej a jeho zwjazkarjam, tak tež přećiwo španiskim Habsburgam. Wójna dyrbjała hišće něhdźe 13 lět hač do Westfalskeho měra lěta 1648 trać, w kotrymž so někotre postajenja Praskeho měra skónčnje přewzachu.

 Sćěwki 
Jako najwažniša teritorialna změna je so w zrěčenju přepodaće markhrabinstwow Hornjeje a Delnjeje Łužicy na protestantiskeho sakskeho kurwjercha Jana Jurja I. přez tak mjenowany Traditionsrezess wobzamknyło. Wobaj dotal k Čěskej krónje słušacej krajej buštej wot kejžora k narunanju wójnskeho dołha na Saksku wotstupjenej, přetož bě sakski kurwjerch w lěće 1620 katolskemu kejžorej Ferdinandej II. při pobiću čěskeho stawoweho zběžka pomhał.

 Literatura 
 Joachim Bahlcke (wud.), Geschichte der Oberlausitz. Herrschaft, Gesellschaft und Kultur vom Mittelalter bis zum Ende des 20. Jahrhunderts, Leipziger Universitäts-Verlag, Leipzig 2001, ISBN 3-935693-46-X.
 Kathrin Bierther: Der Prager Frieden von 1635. (= Die Politik Maximilians I. von Bayern und seiner Verbündeten 1618–1651. Briefe und Akten zur Geschichte des Dreißigjährigen Krieges. Neue Folge, 2. Teil, 10. Band, Teilbände 1–4). Oldenbourg, München 1997, ISBN 3-486-56013-1.
 Ernst Dürbeck: Kursachsen und die Durchführung des Prager Friedens 1635. Leipzig 1908.

Kategorija:Wójna
Kategorija:Stawizny Łužicy
Kategorija:Hornja Łužica
Kategorija:Delnja Łužica
Kategorija:1635